Izložba moderne kaligrafije u Njujorku
Bliskoistočna kaligrafija u njujorškoj umetničkoj galeriji, predstavlja se kao sredstvo za podsticanje dijaloga između Bliskog istok
Ornamentalna slika na platnu pod naslovom „Astrolab“, tuniskog umetnika Nadža Mahdavija, dočekuje posetioce u galeriji „Sundaram Tagore“ u Njujorku. Rad se sastoji od stilizovanih arapskih tekstova, odnosno kaligrafskih natpisa, mada se u stvari radi o čistom dizajnu, bez određenog značenja. Tuniski diplomata Tarik Amri kaže da sam posmatrač odlučuje o značenju. Arapska kaligrafija se tradicionalno povezuje sa kuranskim tekstovima. Ali najveći deo kaligrafskih natpisa na izložbi nema konkretno ili religiozno značenje. Platno bez naslova katarskog umetnika Alija Hasana je studija u crnom, koja se zasniva na jednom arapskom slovu. „Apokalipsa 3“, Šaukija Šamuna iz Libana, apstraktna je kaligrafija koja razdvaja ljude od haosa koji se nadvija nad njima. Kaligrafija je utkana i u ovo delo bez naslova još jednog umetnika iz Katara, Jusefa Ahmeda. Vlasnik galerije Sundaram Tagore objašnjava. „ Islamska društva generalno zabranjuju predstave ljudskih bića i životinja. Bliskoistočni umetnici su umesto toga usavršili tekstualne predstave. Tagore kaže da ih sada privlači modernizam, ali ne kao umetnike sa Zapada koji su razvili apstraktnu umetnost iz predstava ljudi i prirode. Radovi Golnaza Fatija, jedinog iranskog umetnika na izložbi, stigli su u galeriju nekoliko sati pre otvaranja. Tagore kaže da su tri nedelje bili zadržani na američkoj carini. Američka Agencija za imigraciju i carinjenje nije odgovorila na molbu Glasa Amerike za komentar. Svi ovi radovi, i arapski i persijski, skorijeg su datuma. Nastali su neposredno pre ili tokom nedavih pobuna na Bliskom istoku. Jusef Zada, generalni konzul Egipta u Njujorku, kaže da rad njegovog zemljaka, Ahmeda Mustafe, odslikava arapsku težnju ka demokratiji i ljudskim pravima. Izložba je otvorena pod naslovom „Pisane slike: savremena bliskoistočna kaligrafija“. Galerija smatra da su izloženi radovi prilika da se ljudi sa Bliskog istoka i Amerikanci bolje razumeju kroz kulturu. „Pisane slike“ se iz Njujorka iduće godine sele u Los Anđeles, a potom u Hongkong.